b'\n_START_ARTICLE_\nAntoni Ros-Marb\xc3\xa0\n_START_SECTION_\nBiografia\n_START_PARAGRAPH_\nVa estudiar al Conservatori Municipal de M\xc3\xbasica de Barcelona i es va formar a la direcci\xc3\xb3 d\'orquestra amb Eduard Toldr\xc3\xa0, Sergiu Celibidache i Jean Martinon._NEWLINE_Despr\xc3\xa9s de la fundaci\xc3\xb3 de l\'Orquestra Simf\xc3\xb2nica de Radiotelevisi\xc3\xb3 Espanyola, l\'any 1966 Ros-Marb\xc3\xa0 va guanyar el concurs pel qual va ser-ne nomenat director._NEWLINE_El 1967 va aconseguir el c\xc3\xa0rrec de director de l\'Orquestra Ciutat de Barcelona. El 1978 va arribar a ser director titular de l\'Orquestra Nacional d\'Espanya, c\xc3\xa0rrec que ostent\xc3\xa0 fins al 1981. Tamb\xc3\xa9 va dirigir, entre 1979 i 1986, l\'Orquestra de Cambra dels Pa\xc3\xafsos Baixos (Nederlands Kamerorkest). Ha dirigit gran quantitat de prestigioses orquestres a tot el m\xc3\xb3n i cal destacar la invitaci\xc3\xb3 que va rebre de Herbert von Karajan, el 1978, per dirigir l\'Orquestra Filharm\xc3\xb2nica de Berl\xc3\xadn._NEWLINE_Actualment \xc3\xa9s el director titular de la Real Filharmon\xc3\xada de Galicia, professor i director titular de la C\xc3\xa0tedra d\'Orquestra de Cambra Freixenet de l\'Escola Superior de M\xc3\xbasica Reina Sof\xc3\xada de Madrid i director de l\'Escola de Altos Estudos Musicais de Gal\xc3\xadcia, c\xc3\xa0rrecs que compagina amb una intensa activitat concert\xc3\xadstica. Tamb\xc3\xa9 ha estat professor dels cursos de direcci\xc3\xb3 del Conservatori Superior del Liceu.\n_START_SECTION_\nComposicions\n_START_PARAGRAPH_\nHa compost, entre d\'altres, la m\xc3\xbasica de la Hist\xc3\xb2ria de Catalunya amb can\xc3\xa7ons (1972), amb lletra de Jaume Picas, i de Tirant lo Blanc (1977), cantata per a corals infantils amb lletra adaptada per N\xc3\xbaria Alb\xc3\xb3, a partir d\'un enc\xc3\xa0rrec del Secretariat de Corals Infantils de Catalunya. Una selecci\xc3\xb3 de partitures d\'Antoni Ros Marb\xc3\xa0 es conserva a la Biblioteca de Catalunya. La selecci\xc3\xb3 inclou partitures de l\'\xc3\xa8poca en qu\xc3\xa8 col\xc2\xb7labor\xc3\xa0 amb l\'Esbart Verdaguer._NEWLINE_A l\'acte institucional de la Diada Nacional de Catalunya de l\'11 de setembre de 2005 que es va celebrar al Parc de la Ciutadella, es va estrenar la nova versi\xc3\xb3 de l\'himne dels Segadors realitzada per Ros-Marb\xc3\xa0. Va ser interpretada per l\'Orquestra Simf\xc3\xb2nica de Barcelona i Nacional de Catalunya i l\'Orfe\xc3\xb3 Catal\xc3\xa0.\n_START_SECTION_\nReconeixements\n_START_PARAGRAPH_\nEl 1966 va rebre el Premi Internacional del Disc "Arthur Honegger" per l\'enregistrament de Les set paraules de Crist a la Creu (Die Sieben letzten Worte unseres Erl\xc3\xb6sers an Kreuze) de Haydn._NEWLINE_Li han concedit igualment el Premio Nacional de M\xc3\xbasica del Ministeri de Cultura i la Creu de Sant Jordi de la Generalitat de Catalunya i la Medalla d\'Or del Gran Teatre del Liceu de Barcelona, el gener de 2012._NEWLINE_La sarsuela La Dolores de Tom\xc3\xa1s Bret\xc3\xb3n dirigida per Antoni Ros-Marb\xc3\xa0 guany\xc3\xa0 un Grammy Latino al millor \xc3\xa0lbum cl\xc3\xa0ssic el 2000.'